07/08/2018 | Administración LocalMunicipal
Narón
Secretaría
Edicto de aprobación definitiva do Regulamento de organización e funcionamento do servicio municipal de emerxencias, protección civil, prevención e extinción de incendios e salvamento do Concello de Narón (SPEIS NARÓN)

EDICTO DE APROBACIÓN DEFINITIVA DO REGULAMENTO DE ORGANIZACIÓN E FUNCIONAMENTO DO SERVICIO MUNICIPAL DE EMERXENCIAS, PROTECCION CIVIL, PREVENCIÓN E EXTINCIÓN DE INCENDIOS E SALVAMENTO DO CONCELLO DE NARÓN (SPEIS NARÓN) A Corporación municipal en pleno, en sesión ordinaria de data 30 de maio de 2018, aprobou, con carácter inicial, o regulamento Regulamento de organización e funcionamento do servicio municipal de emerxencias, proteccion civil, prevención e extinción de incendios e salvamento do concello de naron (SPEIS Narón) Exposto ao público durante trinta días, non se presentou ningunha reclamación, polo que, de conformidade co establecido no art.49 c) da Lei 7/1985, do 2 de abril, enténdese definitivamente aprobada. A tenor do previsto no artigo 70.2 da Lei 7/1985, reguladora das bases do réxime local, e artigo 196.2 do Real decreto 2568/1986, do 28 de novembro, publícase integramente o citado texto normativo, que entrará en vigor unha vez transcorra o prazo previsto no artigo 65.2 da Lei 7/1985. O presente acordo poderá impugnarse ante a xurisdición contencioso-administrativa, no prazo de dous meses contados dende o día seguinte ao da publicación deste anuncio. REGULAMENTO DE ORGANIZACIÓN E FUNCIONAMENTO DO SERVICIO MUNICIPAL DE EMERXENCIAS, PROTECCION CIVIL, PREVENCIÓN E EXTINCIÓN DE INCENDIOS E SALVAMENTO DO CONCELLO DE NARON (SPEIS NARÓN) EXPOSICIÓN DE MOTIVOS A exposición de motivos da Lei 5/2007, do 7 de maio, de emerxencias de Galicia, principia sinalando que o risco que acompaña ao ser humano ao longo da súa historia adopta novas formas e retos nestes tempos, en virtude do desenvolvemento industrial e tecnolóxico; das diversas interaccións co ambiente; e da evolución da poboación e as distintas modalidades de súa ocupación do territorio. A figura do bombeiro ou axente de emerxencias asóciase no imaxinario social, máis que ningunha outra, á esencia da función pública de servicio á cidadanía e á virtude cívica de quen está disposto a poñer en risco a súa vida para salvar a dos demais. Non en balde trátase dun dos servicios nos que máis claramente patentízase o deber dos poderes públicos de remover obstáculos para salvagardar o primeiro de todos os dereitos humanos, o dereito á vida e á integridade física. Os servicios de extinción de incendios teñen longa tradición no noso país, aínda que é nas últimas décadas cando se perfeccionou a garantía territorial da prestación do servicio por profesionais. Nos últimos decenios Galicia ven soportando diversas situacións de emerxencia de variada tipoloxía e gravidade (incendios, movementos sísmicos, afundimento de buques, inundacións, a seca, etc.) ás que se engade ese conxunto de riscos cotiáns que afectan á propia vida, ao medio ambiente e aos bens dos nosos concidadáns. Tales emerxencias e riscos demandan a fixación e desenvolvemento dun marco normativo propio que articule un sistema de resposta e xestión, no que se definan nitidamente as responsabilidades e a actuación de todas as administracións con competencias nesta materia; mesmo do noso propio concello, que conta ex lege coa obrigada prestación de servicios en materia de protección civil, e prevención e extinción de incendios; a fin de acadar unha protección civil renovada que abarque a auto protección cívica dos particulares, das empresas e do tecido social mais diverso. Doutrinalmente e na derrogada lei estatal 2/85, do 21 de xaneiro, sobre protección civil, identifícase a protección civil como a protección física das persoas e dos bens, en situación de grave risco colectivo, calamidade pública ou catástrofe extraordinaria, na que a seguridade e a vida das persoas poden perigar e sucumbir masivamente, constituíndo a afirmación dunha ampla política de seguridade; en tanto a lexislación galega de emerxencias (plenamente respectuosa coa Constitución de 1978, co estatuto de autonomía de Galicia e a xurisprudencia do Tribunal Constitucional) a reputa como a actuación preventiva e, no seu caso, paliativa da loita contra toda clase de riscos, confiada aos poderes públicos, e aperturada ao conxunto da cidadanía, a quen compete asumir a súa propia responsabilidade de evitar a produción deses riscos e de colaborar na súa prevención e erradicación. No seu articulado, a Lei 5/2007, define a protección civil como un servicio público esencial, en cuxa organización, funcionamento e execución participan as distintas administracións públicas de Galicia, así como a cidadanía mediante a colaboración voluntaria ou en cumprimento dos deberes que establece a propia norma; e estrutura de xeito coordinado os cometidos das distintas administracións públicas galegas con competencias na materia, e perfila o ámbito de actuación da sociedade civil, en dous ámbitos de actuación u obxectivos: 1.–A xestión de riscos (identificación e avaliación; implementación de medidas estruturais de seguridade e planificación). 2.–A xestión de emerxencias (activación dos plans, coordinación dos recursos para o seu control ata a súa conclusión e, no seu caso, a rehabilitación posterior). A protección civil atopa en fin o seu fundamento xurídico na obrigatoriedade de garantir o dereito á vida e integridade física como primeiro e máis importante de tódolos dereitos fundamentais –art.15 da nosa Carta Magna–; nos principios de solidariedade territorial –art.2–; e nas esixencias esenciais de eficacia e coordinación administrativa –art.103 do mesmo texto normativo–. No sistema integrado de protección civil e emerxencias de Galicia –e sen prexuízo das competencias doutras administracións públicas–, correspóndelle aos municipios, a prestación dos servicios de protección civil e a actuación inicial ante calquera situación de emerxencia que se detecte (artigo 10 c da Lei de emerxencias); en tanto a normativa básica estatal no ámbito local –Lei 7/1985, do 2 de abril, reguladora de bases de réxime local– prevé, aos efectos que nos ocupan - no seu artigo 26.1 c) a obrigatoria prestación polos municipios con poboación superior a 20.000 habitantes, dos servicios de protección civil e dos de prevención e extinción de incendios; (e do mesmo xeito o artigo 81. c) da Lei 5/1997, do 22 de xullo, de Administración Local de Galicia). Outros textos (Lei 17/2015, do 9 de xullo, do Sistema Nacional de Protección Civil; ou Real Decreto 407/1992, do 24 de abril, polo que se aproba a Norma Básica de Protección Civil) recoñecen ou mesmo recollen outras actuacións específicas neste ámbito polos concellos e alcaldías. Polo que atinxe ao concello de Narón, este municipio, como acontece con todo o territorio galego pola súa particular posición xeográfica, reúne características xeolóxicas, orográficas, climáticas e hidrográficas que o fan soportar emerxencias de diverso tipo e gravidade, ás que se engade o conxunto de riscos cotiáns que afectan á vida, o medio ambiente e aos bens dos veciños/as do municipio. Como xa se sinalou, riscos e emerxencias requiren un marco legal que regule un sistema de resposta e xestión. Son antecedentes municipais propios a destacar neste intre, a creación, no ano 2009, dun Servicio municipal de Protección Civil, a fin de darlle continuidade ao traballo iniciado no ano 1992, polos voluntarios/as da Agrupación de Protección Civil deste municipio, que de xeito altruísta e voluntario, e dentro das súas posibilidades, viñan prestando axuda e auxilio en situacións de emerxencia e/ou accidentes cotiás. Posteriormente tras un período transitorio de prestación dos servicios de extinción de incendios polo concello limítrofe e en virtude dun convenio específico asinado ao efecto - o cinco de febreiro de dous mil quince ponse en funcionamento o actual servicio municipal de Emerxencias, Protección Civil, Extinción de Incendios e Salvamento (SPEIS Narón), contando cos seus propios medios, materiais e humanos. A existencia mesma do Servicio Municipal de Emerxencias, Protección Civil, Prevención e Extinción de Incendios e Salvamento do Concello de Narón, se fundamenta –e atopa así amparo xurídico– no artigo 27.1 letras a) e b), da Lei 5/2007, resultando una novidosa aposta a creación e unificación desas tarefas nun único servicio a fin de prestar de forma integral, transversal e coordinada a totalidade das súas actuacións. O exercicio particular desas competencias, baixo a dirección política da alcaldía e, no seu caso, concellería delegada, debe recaer nun corpo de persoal especializado e debidamente capacitado, sen prexuízo da necesaria colaboración e integración cos demais servicios e departamentos municipais particularmente adscritos, de xeito ordinario e permanente, ao cumprimento de fins coincidentes coas necesidades derivadas das situacións de emerxencia nos casos de grave risco, catástrofe ou calamidades públicas. En definitiva, co fin de consolidar o servicio municipal de SPEIS, e mellorar a súa organización e desenvolvemento, estímase preciso nestes intres proceder á aprobación dun marco xurídico adaptado aos tempos e á realidade da cidade e dos seus habitantes aos que debemos servir, a través desta norma regulamentaria, entendida como instrumento axeitado e garante da coordinación preventiva e operativa respecto da protección de persoas e bens en situacións de emerxencias, ao albur da normativa estatal e autonómica de aplicación neste ámbito. O presente regulamento componse dunha exposición de motivos e un total de 53 artigos, divididos en tres capítulos: o primeiro relativo a Disposicións xerais, o II capitulo regula a estrutura e organización do servicio e o III capítulo regula o estatuto do persoal do servicio; unha disposición transitoria; dúas disposicións adicionais; unha derrogatoria e unha final CAPÍTULO I.–DISPOSICIÓNS XERAIS Artigo 1.–Obxecto. É obxecto deste Regulamento aprobar as normas ás que haberá de axustarse a organización e funcionamento do Servicio Municipal de Emerxencias, Protección Civil, Prevención e Extinción de Incendios e Salvamento (en adiante SPEIS) do Concello de Narón, ao amparo do establecido na Lei 7/1985, do 2 de abril, Reguladora das Bases de Réxime Local; Lei 17/2015, do 9 de xullo, do Sistema Nacional de Protección Civil; Lei 5/1997, do 22 de xullo, de Administración Local de Galicia; Lei 5/2007, do 7 de maio, de Emerxencias de Galicia e lexislación e normativa concordante, así como as singularidades do réxime estatutario do seu persoal. Artigo 2.–Ámbito de aplicación.1.–As competencias do servicio comprenden: a) Os servicios de prevención, extinción de incendios e salvamento. b) Os servicios de protección civil. c) Aqueles outros asignados por Alcaldía.2.–O ámbito territorial de actuación do Servicio de Emerxencias, Protección Civil, Prevención e Extinción de Incendios e Salvamento será o termo municipal de Narón.3.–O Concello de Narón poderá subscribir nos termos da vixente lexislación de Réxime Local, os convenios de colaboración na prestación de servicios en concellos limítrofes que se estime oportuno celebrar. Así mesmo o SPEIS Narón poderá actuar fora do ámbito territorial do municipio de Narón, sempre que se dean as seguintes circunstancias: a) Que sexan autorizados pola alcaldía ou concellería delegada do Servicio. No suposto de urxencia ou imposibilidade de autorización previa deses órganos o inspector/a xefa/a do Servicio, se atopa cualificado para avaliar a concreta situación e proceder á actuación que corresponda informando inmediatamente á máxima autoridade local. b) Que sexan requiridos polo xefa/a de intervención competente no territorio para o que se precisa a axuda en situación de emerxencia, informando ao CAE 112 Galicia.4.–Os servicios fóra do seu ámbito territorial realizaranse baixo a dependencia directa dos seus superiores xerárquicos e da autoridade competente do lugar onde actúen. Artigo 3.–Normativa aplicable. O Servicio Municipal de Emerxencias, Protección Civil, Prevención e Extinción de Incendios e Salvamento do Concello de Narón, fundamenta xuridicamente a súa existencia na Constitución Española; na Lei 17/2015, do 9 de xullo, do sistema nacional de protección civil; Lei 7/85, do 2 de abril, reguladora das Bases do Réxime Local; Lei 5/1997, do 22 de xullo, de Administración Local de Galicia; Lei 5/2007, do 7 de maio de emerxencias de Galicia; Real Decreto 407/1992, do 24 de abril, polo que se aproba a Norma Básica de Protección Civil e normativa concordante, que recollen a participación, a responsabilidade e as competencias dos concellos e titulares das alcaldías nestas materias, así como nos Regulamentos e Ordenanzas aprobadas polo propio Concello de Narón. Artigo 4.–Denominación. A denominación do Servicio Municipal de Emerxencias, Protección Civil, Prevención e Extinción de Incendios e Salvamento do Concello de Narón será a de “SPEIS Narón”. Artigo 5.–Natureza xurídica e mando do servicio.1. SPEIS Narón é un servicio público de titularidade municipal dependente do Concello de Narón, con estrutura e organización xerarquizada baixo a superior autoridade da alcaldía-presidencia, que ten a súa área competencial na previsión dos riscos que afecten a poboación do municipio, a prevención en situacións de alerta e catástrofes para a poboación, a planificación e a intervención ante as distintas situacións de emerxencia que poidan desencadearse no territorio municipal.2. Posibilitase a participación cidadá nas actividades de protección civil local a través da agrupación de voluntarios (AVPC), vinculada ao SPEIS Narón do cal depende orgánica e funcionalmente, sen prexuízo da súa propia estrutura interna. Artigo 6.–Dos principios de actuación e funcións a desenvolver.1. Son principios de actuación do SPEIS Narón: a) Respectar os dereitos fundamentais e as liberdades públicas. b) Actuar coa decisión necesaria baixo os principios de congruencia, celeridade, oportunidade e proporcionalidade na utilización dos medios ao seu alcance. c) Tratar con respecto e deferencia ás persoas ás cales teñen que auxiliar e protexer, cando as circunstancias así o demanden ou sexan requiridos para tal fin. d) Actuar acorde aos principios de competencia, cooperación, coordinación, colaboración, solidariedade, asistencia recíproca, responsabilidade, complementariedade, subsidariedade e capacidade de integración, en orde a acadar un servicio eficiente capaz de asegurar a protección das persoas e os bens. e) Actuar, baixo o principio de lealdade institucional; co obxectivo de que a celeridade na información, nos supostos de perigo, e a transparencia na transmisión de ordes, favorezan a máis pronta conclusión do sinistro co menor custo en vidas e bens. f) Actuar baixo os principios de xerarquía e subordinación, debendo obediencia e respecto ás autoridades e superiores xerárquicos. g) Cumprir as funcións que teñen encomendadas, tendo en conta a xerarquización da súa estrutura. Non obstante, a obediencia debida non poderá amparar ordes que comporten a execución de actos contrarios ao ordenamento xurídico.2. SPEIS Narón, constituído polo corpo de bombeiros/as do Concello de Narón, exercerá, en virtude da dispoñibilidade de persoal e medios, as funcións propias do servicio anteriormente definido que irán encamiñadas a: a) Executar as operacións necesarias para o control das emerxencias coas axudas técnicas necesarias. b) Actuar en sucesos descontrolados con ameazas para as persoas e o medio ambiente. c) Executar as operacións necesarias para o control da prevención e extinción de incendios. d) Executar as operacións necesarias para salvar vidas en perigo.3. As tarefas do servicio comprenderán: 3.1. Tarefas de previsión. a) Estudiar os riscos que poidan afectar ao municipio, os efectos destes riscos, así como avaliar o territorio e os elementos que poidan verse afectados: b) Dispoñer de medios e modelos que poidan predicir sucesos non desexados e avalia-las consecuencias e danos. c) Elaborar un inventario de riscos potenciais que afectan ao municipio.3.2. Tarefas de prevención, que corresponden á implantación do conxunto de medidas e actuacións encamiñadas á evitar ou diminuír as situacións de risco: a) Colaborar e participar na elaboración do Pemu, Plans de actuacións municipais, e en xeral, calquera outro instrumento de planificación de protección civil no ámbito municipal. b) Participar na elaboración da normativa local en materia de emerxencias, protección civil, prevención e extinción de incendios e salvamento. c) Propoñer a sinatura de convenios con entidades e organismos, públicos ou privados, para mellorar a prestación de servicios, d) Elaborar propostas para corrixir deficiencias observadas que poidan supor un risco evidente. e) Desenvolver os Plans elaborados con motivo de actos ou eventos que supoñan un risco importante para as persoas e/ou bens. f) Organizar charlas e actividades formativas que se leven a cabo en centros escolares e organismos públicos e/ou privados.3.3. Tarefas de planificación. a) Deseñar metódica e permanentemente as accións a implantar nos distintos procesos b) Elaborar, implantar, manter e revisar o Pemu. c) Elaborar, implantar, manter e revisar os Plans específicos doutros riscos que afecten ao municipio e que non estean previstos nos plans especiais da comunidade autónoma. d) Colaborar e apoiar na elaboración dos plans de auto protección dos edificios públicos municipais. e) Prestar apoio na elaboración dos plans de auto protección de empresas e instalación previstos na norma básica de auto protección. f) Crear un rexistro de plans de auto protección no ámbito local. g) Planificar os distintos operativos organizados polo Concello nas materias concernentes a Emerxencias, protección civil, prevención e extinción de incendios e salvamento. Para os cales será preciso comunicar con alo menos un mes de antelación polo servicio organizador ou tramitador do evento. h) Coordinar a organizar a realización de exercicios e simulacros relativos aos plans de protección civil municipal. i) Elaborar e manter actualizado o catálogo de medios e recursos mobilizables. j) Velar pola correcta funcionalidade e o correcto mantemento das infraestruturas asociadas aos plans. k) Levar a cabo campañas de información e formación asociadas á implantación dos plans.3.4. Tarefas de intervención. a) Actuar inicialmente para protexes as persoas e bens b) Coordinar coas distintas administracións publicas as actuacións cando os medios municipais non sexan suficientes c) Actuar en sinistros na forma máis rápida e segura posible actuando en coordinación baixo as ordes do seu superior inmediato. d) Actuar en accidentes de estrada; atención ás vítimas, excarceración e rehabilitación. e) Buscar, rescatar e salvar persoas en situacións difíciles. f) Extinguir incendios urbanos procurando a salvagarda de persoas e bens. g) Extinguir incendios forestais en colaboración co Distrito Forestal competente na materia en caso de perigo inminente para persoas ou bens (Aqueles declarados nivel I). h) Retirar árbores, ramas e outros elementos que obstaculicen a vía pública ou supoñan un risco en situación de emerxencia. i) Actuar en Anegamentos en edificacións e estradas. j) Colaborar coas Forzas e Corpos de Seguridade e CAE 112 Galicia en casos de emerxencia, sempre e cando estas o requiran. Artigo 7.–Facultades no exercicio das súas funcións.1. No exercicio das súas funcións de extinción contra incendios, así como noutras intervencións de urxencia, o persoal de Speis Narón, realizará todas aquelas actuacións que resulten razoablemente necesarias e proporcionadas co propósito de extinguir ou previr o lume; protexer ás persoas, aos bens e ao patrimonio colectivo, así como previr ou limitar os danos aos mesmos. En particular, poderá, nos supostos de incendios ou sinistros nos que estean intervindo, e sempre de forma proporcionada ás necesidades da actuación: a) Obter a información necesaria das persoas e entidades relacionadas coas situacións e lugares onde se produza o incendio, a catástrofe ou calamidade pública para a elaboración e execución das actuacións e tarefas encamiñadas a resolver as devanditas situacións. b) Dar ordes ou instrucións ao persoal dos servicios de seguridade, prevención contra incendios e auto protección das empresas públicas e privadas, no ámbito das competencias asignadas a tal fin. c) Acceder a inmobles, incluso polar forza si resulta necesario, sen o consentimento do propietario ou ocupante dos locais ou lugares; cando exista un estado de necesidade obxectivamente apreciable. d) Mover, desprazar ou entrar nun vehículo sen o consentimento do seu titular si fose necesario. e) Cortar a vía pública, deter e regular o tráfico, en ausencia das forzas e corpos de seguridade. f) Limitar ou restrinxir polo tempo imprescindible e necesario, a circulación e permanencia en vías ou lugares públicos. g) Restrinxir o acceso das persoas ás instalacións ou a un concreto lugar, en caso de risco para a seguridade de persoas e bens. h) Adoptar outras medidas de seguridade extraordinarias e provisionais nos termos previstos na lexislacións sobre emerxencias. Entre outras e a modo meramente indicativo, cítanse a pechadura ou desaloxo de locais e establecementos públicos, a evacuación de inmobles e outras propiedades.2. No exercicio das súas facultades de inspección e de investigación de sinistros o persoal dos servicios de prevención e extinción de incendios e salvamento poderá: a) Entrar nos locais co fin de obter a información necesaria para o desempeño das súas funcións, respectando o límite constitucional da entrada en domicilio. Neste suposto haberá de solicitar o auxilio xudicial para a entrada. b) Esixir a calquera persoa presente no local que lle proporcione información, documentos e rexistros, ou calquera outro tipo de asistencia, sempre que resulten razoablemente necesarios para o exercicio da función de inspector/a. c) Revisar e copiar calquera documento ou rexistro nos locais, con respecto do disposto na normativa de protección de datos de carácter persoal. d) Realizar as inspeccións, medicións e probas e tomar as mostras que considere necesarias.3. SPEIS Narón poderá asistir tecnicamente noutros servicios de interese público atendendo á específica capacidade dos seus membros e a adecuación dos medios materiais de que dispoñen.4. O SPEIS Narón, no marco do que dispoñan as normas vixentes na materia, poderá exercer tarefas de inspección e informe sobre edificios, locais, instalacións ou actividades no marco dos procedementos de outorgamento de licenzas, autorizacións ou outros títulos habilitantes de tales actividades, así como para verificar o mantemento das condicións de seguridade esixibles. Artigo 8.–Da actuación en locais con medios propios. SPEIS Narón non estará obrigado a actuar en locais, dependencias ou establecementos sitos no termo municipal que dependan de organismos, persoas ou entidades que conten con medios propios suficientes para a atención do sinistro, agás no caso de que as circunstancias ou magnitude deste fagan prever riscos para terceiros. Poderanse establecer convenios de colaboración para apoio e formación a empresas ou entidades dentro do termo municipal de Narón ou da súa zona de influencia Artigo 9.–Da dispoñibilidade nos orzamentos. A Corporación Municipal arbitrará nos seus presupostos os medios necesarios para a procura de persoal e material específico que garanta a actuación inicial do Servicio Municipal de Emerxencias, Protección civil, Prevención e Extinción de Incendios e Salvamento ante calquera situación de emerxencia as 24 horas durante os 365 días do ano. CAPÍTULO II.–ESTRUTURA E ORGANIZACIÓN DO SPEIS NARÓN Artigo 10.–Niveles e categorías. Corresponde á Alcaldía-Presidencia organizar e estruturar o servicio, promover e supervisar as medidas de prevención e actuación establecidas no regulamento e premiar, corrixir ou suspender aos integrantes do servicio, de acordo coas normas e lexislación vixente na materia. O persoal funcionario do servicio de prevención e extinción de incendios e salvamento, encádrase dentro da escala de administración especial, subescala de extinción de incendios, de acordo ás seguintes categorías xerarquizadas: 1.–Nivel executivo.  Inspector/a/a xefa/a do SPEIS: con funcións de dirección, coordinación e inspección de unidades técnicas e operativas de nivel superior e outras específicas de prevención, extinción de incendios e salvamento. Este nivel clasifícase no grupo A (subgrupos A1 e A2). 2.–Nivel técnico.  Oficial: ostentará funcións de mando de unidades de nivel superior, técnicas ou operativas ou ambas, así como outras funcións específicas de intervención, planificación, prevención, formación, etc. Esta nivel clasifícase no grupo A (subgrupo A2) ou grupo C (subgrupo C1). 3.–Nivel operativo.  Sarxento: con funcións operativas de nivel superior e coordinación e mando dos grupos operativos de nivel básico ao seu cargo.  Cabo: con funcións operativas de nivel intermedio e mando directo dun ou varios grupos operativos de nivel básico e outras específicas de prevención, extinción de incendios e salvamento.  Axente do SPEIS. (bombeiro/a): con funcións operativas de nivel básico e outras específicas de prevención, extinción de incendios e salvamento. Este nivel se clasifica no grupo C (subgrupos C1 e C2 ) En todo caso o persoal funcionario dos servicios de prevención e extinción de incendios e salvamento terá a consideración de axente da autoridade, sempre e cando se atopen de servicio ou cando, estando libres do mesmo, interveñan en calquera tipo de sinistro ou situación de risco inminente, sempre que acrediten previamente a súa condición.4.–Persoal de apoio.  Persoal auxiliar ou complementario.  Persoal administrativo. Este persoal clasificarase en todo caso no grupo C (subgrupos C1 e C2) Artigo 11.–Do ingreso.1. ingreso na categoría de inspector/a xefa/a de SPEIS efectuarase por oposición ou concurso-oposición. Asemade, no caso de quedar deserta dita praza tras a realización do concurso-oposición, poderase proveer por promoción interna.2. ingreso na categoría de oficial (xefa/a de Sector) efectuarase por promoción interna, dentro das categorías do Speis. En caso de quedar deserta poderase efectuarase a selección por quenda libre.3. ingreso na categoría de Sarxento efectuarase por promoción interna, dentro da categoría de Cabo.4. ingreso na categoría de Cabo (xefa/a de Equipo) efectuarase por promoción interna dentro da categoría de Axente.5. As categorías de Axente, Persoal Auxiliar ou Complementario efectuaranse por concurso-oposición ou oposición. Excepcionalmente cando no exista persoal con nomeamento definitivo do grupo de clasificación correspondente á correspondente nivel, os postos anteriormente sinalados poderán ser cubertos por persoal do grupo inmediatamente inferior. Artigo 12.–Do número mínimo de efectivos. A configuración numérica da plantilla do SPEIS Narón orientarase á existencia dun número mínimo de efectivos, en atención aos criterios que se establecen no artigo seguinte, atendendo en todo caso aos diversos factores concorrentes, incluíndo o propio elemento poboacional. Artigo 13.–Dos criterios en relación coas categorías, o mando e persoal administrativo de apoio.1. O número mínimo de efectivos operativos en cada quenda será de tres (3), incluíndo entre eles en todo caso e como mínimo a un/ha xefa/a de equipo e a un/ha axente do SPEIS.2. O persoal administrativo será como mínimo dunha persoa en horario de mañá e de luns a venres. Artigo 14.–Xefe/a do servicio.1. O xefa/a do Servicio será o inspector/a xefa/a do SPEIS.2. En caso de vacante, o inspector/a xefa/a do SPEIS será substituído por un/ha oficial. Artigo 15.–Funcións do xefa/a do servicio. Corresponderá ao inspector/a xefa/a do SPEIS a dirección, coordinación e supervisión das operacións do Servicio, así como a administración que asegure a súa eficacia, mediante o desenvolvemento das seguintes funcións: 1. Dirixir, organizar e coordinar a actuación e funcionamento dos servicios do SPEIS, entendidos como emerxencias e protección civil, salvamento, prevención e extinción de incendios en emerxencias 2. Asistir á Alcaldía-Presidencia nas tarefas relacionadas co SPEIS que sexan da súa competencia.3. Propoñer á Alcaldía-Presidencia o número de efectivos necesarios para garantir a funcionalidade e operatividade do Servicio.4. Coordinar as diferentes seccións en que se estrutura o SPEIS.5. Elevar á RRHH, a proposta de formación, estudos e proxectos para a renovación e perfeccionamento dos procedementos de actuación.6. Elaborar a memoria anual do Servicio e propoñer os proxectos dos orzamentos municipais.7. Elevar á alcaldía os informes que, sobre o funcionamento, organización e mellora dos servicios, estime oportuno ou lle sexan requiridos.8. Propoñer a Alcaldía-Presidencia a iniciación de procedementos disciplinarios aos membros do SPEIS, cando haxa motivo, e a concesión de distincións no seu caso.9. Manter o necesario grado de comunicación coa xefatura doutros Servicios de Emerxencias, Protección Civil, Prevención e Extinción de Incendios e Salvamento doutras Entidades Públicas, e outros órganos de emerxencias e Forzas e Corpos de Seguridade en orde a unha eficaz colaboración en materia de seguridade e protección civil 10. Promover a firma de convenios con entidades e organismos, públicos ou privados, que supoñan unha mellora para a prestación de servicios.11. Planificar as propostas de gastos e inversión.12. Distribuír os efectivos do persoal adscrito ao servicio. Artigo 16.–Funcións do oficial.1. Coordinar e dirixir as funcións propias desa nivel, sen prexuízo de calquera outra que por razón de urxencia ou necesidade, lle fora encomendada polo/a superior xerárquico/a 2. Exercer funcións de asesoramento das capacidades físicas dos/as axentes debido a necesidade de manter un bo estado físico para o desempeño das súas funcións no entorno da prevención.3. Tomar medidas en caso de urxencia inmediata ou de extrema necesidade, correspondentes ao/a superior/a xerárquico/a, sen prexuízo da tramitación posterior do expediente e posta en coñecemento a aquel.4. Promover a elaboración e actualización do Plan de Emerxencias Municipal (Pemu) e Plans de actuacións municipais, e en xeral, calquera outro instrumento de planificación de protección civil no ámbito local.5. Organizar e coordinar a realización de exercicios e simulacros relativos aos plans de ámbito municipal.6. Asesorar aos centros escolares na redacción do seu plan de auto protección e colaborar na realización de exercicios e simulacros ao mesmo tempo que se impulsarán actividades relacionadas coa auto protección nos centro educativos.7. Promocionar campañas de información e formación relacionadas coa implantación dos plans de ámbito municipal.8. Propoñer e avaliar as necesidades de materiais para mellora do servicio.9. Dirixir e coordinar, co auxilio do persoal do Servicio, a Agrupación de Voluntarios de Protección Civil.10. Substituír ao/a superiora xerárquico/a en caso de ausencia Artigo 17.–Funcións do/a sarxento.1. Asistir aos sinistros que pola súa gravidade requiran a súa presenza.2. Realizar conxuntamente co persoal o seu cargo un análise critica dos sinistros de relevancia.3. Elaborar os protocolos, os plan de intervención operativa e formar o persoal no manexo adecuado das ferramentas e protocolos de intervención do servicio.4. Substituír ao/a superior/a xerárquico/a en caso de ausencia 5. Asumir o mando de todo o persoal do servicio operativo adicado a atención das emerxencias durante a súa quenda.6. Planificar a formación continua do persoal do Servicio na súa quenda.7. Controlar as necesidades de material e facer propostas ao respecto.8. Controlar manter e xestionar o parque móbil do Servicio. Artigo 18.–Funcións do/a cabo.1. Exercer a xefatura directa do equipo en función das competencias asinadas ao grupo, sen prexuízo de calquera outra que por razón de urxencia ou necesidade, lle fora encomendada polo/a superiores/as xerárquicos/as.2. Vixiar o estado de funcionamento do material e control de almacenes.3. Arquivar e xestionar os ficheiros técnicos.4. Coordinar as actuacións nos sinistros de importancia que se produzan durante a súa quenda.5. Auxiliar aos/as xefa/as de Sector nas funcións propias da súa competencia 6. vixiar e instruír ao persoal nas tarefas diarias.7. Coidar que o persoal ao seu cargo vista o uniforme regulamentario, e actúe coa necesaria celeridade, dando conta de calquera anomalía ao seu superior.8. Colaborar na coordinación dos distintos eventos organizados polo Concello, en materia de Emerxencias, Protección Civil, Prevención e Extinción de Incendios e Salvamento. 9. Facer cumprir o ordenado polo seu superior e realizar cantas funcións inherentes o seu cargo lle sexan encomendadas.10. Substituír ao/a superior/a xerárquico/a en caso de ausencia ou vacancia Artigo 19.–Funcións do/a axente do SPEIS.1. Prestar servicio de garda na quenda que lle corresponda.2. Atender tódalas emerxencias e incidencias que lle sexan encomendadas ao Servicio.3. Manexar vehículos municipais baixo as indicacións dos/as superiores/as.4. Realizar tarefas de mantemento; manobras ou prácticas que se fixen cando non estea intervindo nalgunha emerxencia.5. Conservar en bo estado o seu equipo persoal e diverso material empregado, dando conta ao/a xefa/a inmediato/a do mal estado de calquera elemento do mesmo para o seu amaño ou substitución.6. Formarse no manexo dos aparellos, ferramenta e útiles propios do Servicio.7. Atender e participar en todas as funcións e traballos de prevención que realice o servicio.8. Colaborar na coordinación de actividades da AVPC.9. Exercer dilixentemente as funcións do seu posto, sen prexuízo de calquera outra que por razón de urxencia ou necesidade, lle fora encomendada polos superiores xerárquicos.10. Substituír ao/a superior/a xerárquico/a inmediato en caso de ausencia ou vacante. Artigo 20.–Funcións do Persoal de apoio: Auxiliar ou complementario. Operarios/as de protección civil-O persoal Auxiliar ou Complementario colaborará cos/coas Axentes de emerxencias nas súas funcións, con dependencia directa do/a oficial correspondente. Todo isto, sen prexuízo de calquera outra que por razóns de organización ou necesidade lle fora encomendada polos/as superiores/as xerárquicos/as. Artigo 21.–Funcións do persoal de apoio - administrativo.1. Recepcionar e atender as chamadas.2. Redactar informes e xestións administrativas que lle sexan encomendados.3. Xestionar documentación de subvencións e convenios 4. Controlar documentación feiras e mercados 5. Rexistrar e arquivar a documentación do servicio.6. Realizar as estatísticas dos servicios prestados. Artigo 22.–Do conduto regulamentario.1. A tramitación de ordes, informes e solicitudes relacionadas co servicio, realizaranse a través do conduto regulamentario.2. No caso de desacordo coas ordes recibidas, os integrantes do SPEIS Narón poderán solicitar motivadamente aos/as seus/súas superiores/as a emisión das mesmas por escrito. Artigo 23.–As ordes. As ordes poderán ser verbais ou escritas. Artigo 24.–A orde de servicio.1. A orde escrita de carácter xeral e ordinario denomínase orde de Servicio.2. Entenderase coñecida por todo o persoal, non pudendo alegar, en ningún caso descoñecemento da mesma pasada una semana. Artigo 25.–Partes.1. É a comunicación oral ou escrita que se dirixe ao/a superior/a para por no seu coñecemento as novidades ou calquera feito relacionado co Servicio.2. Os membros do SPEIS poden expor a través do conduto regulamentario, suxerencias relativas aos servicios, horarios, peticións ou queixas que estean relacionadas co desempeño das súas funcións. Artigo 26.–Partes de recepción de chamada.1. De tódalas saídas a sinistros deixarase un reflexo no parte de recepción de chamada, concretando os aspectos que se determinen no impreso.2. A redacción do informe, así como os datos relevantes para a tramitación da correspondente liquidación, en caso de que proceda, levarase a cabo polo mando actuante no sinistro, de non haber este polo axente mais antigo.3. Do informe darase traslado á xefatura.4. Estes partes deberán confeccionarse nada máis regresar do sinistro, salvo circunstancias excepcionais, non entendendo por tal o simple remate da quenda. Artigo 27.–Incidencias na quenda. Ao rematar a quenda de traballo, o/a xefe/a de equipo elaborará e firmará un parte do día sinalando as novidades acontecidas así como tarefas realizadas de relevancia, de non haber este polo axente mais antigo. Artigo 28.–Partes de vehículos.1. A diario, cumprimentarase o parte impreso de revisión do vehículo asignado durante a quenda.2. Cando se detecte unha avaría ou síntoma desta, darase parte de seguido ao/a xefa/a de equipo. Artigo 29.–Informes.1. Os informes cumprimentaranse con toda dilixencia aos/as seus/súas superiores/as, responsabilizándose da autenticidade dos datos reflexados no mesmo.2. Calquera petición de informe ou documento dende o exterior, haberá de ser solicitado a través do rexistro municipal.3. Ningún informe ou documento oficial, terá saída do Servicio sen que figure a conformidade ou visto e prace do/a xefe/a do Servicio ou quen o substitúa. Artigo 30.–Calendario laboral. SPEIS Narón, pola súa peculiaridade, ten que organizar o seu traballo en quendas e non lle será de aplicación o horario xeral do Concello. Este servicio especial axustarase ao calendario establecido pola alcaldía previa negociación co órgano de representación dos/as funcionarios/as públicos/as e a comunicación ó departamento de persoal. Artigo 31.–Xornada de traballo.1. A xornada de traballo de “SPEIS Narón”, en cómputo anual, será a mesma que se sinala para o resto de funcionarios do Concello de Narón.2. Dita xornada poderá ser ampliada por necesidades do servicio, coa correspondente retribución na forma establecida na lexislación vixente en materia da función pública, así como nos acordos que, conforme a esta, puideran subscribirse no ámbito municipal previa negociación coa representación dos/as funcionarios/as públicos/as Artigo 32.–Horario de prestación do servicio.1. horario de prestación do servicio fixarase polo órgano competente do concello, a través dos procedementos de definición das condicións de traballo do persoal, establecéndose as quendas que sexan precisas para garantir un servicio durante tódolos días do ano, atendendo á dispoñibilidade de persoal e servicios a realizar.2. No caso de que as necesidades extraordinarias do servicio obrigasen a prolongar a xornada laboral, o persoal estará obrigado á prestación do servicio, ata que remate a necesidade.3. En situacións excepcionais, cando se produzan feitos ou emerxencias que así o esixan, os funcionarios poderán ser requiridos para o servicio fóra da súa xornada de traballo.4. Cada membro afectado polo turno, no seu propio interese, ou a xefatura, no caso de necesidades do servicio, poderá permutar a quenda de traballo. Sempre previa comunicación a xefatura e que as necesidades do Servicio o permitan.5. Persoal poderá gozar dos días de asuntos propios, previa comunicación á xefatura e tendo en conta que nunca implicará que o servicio quede desatendido e que as necesidades o permitan.6. Antes do día 15 de abril de cada ano, o SPEIS remitirá o plan de vacacións á Unidade de Persoal. O plan de vacacións poderá modificarse con carácter individualizado, previa solicitude do interesado, sempre que non exista oposición polo/a xefa/a de servicio, fundamentada en razóns obxectivas do servicio, e que non afecte a intereses de terceiros no ámbito das quendas preestablecidas.7. As actividades programadas a realizar durante a xornada laboral e o horario das mesmas, serán as que se establezan co visto e prace do/a inspector/a xefa/a. A programación establecida só poderá ser modificada polo/a xefa/a de equipo ou axente con motivo da actuación en emerxencias e outros imprevistos debidamente xustificados 8. Inspector/a xefa/a do servicio xunto cos/cas Oficiais terán flexibilidade horaria de traballo, cumprindo o final do ano o numero total de horas que o resto de persoal do Concello. Artigo 33.–Formación profesional do SPEIS Narón.1. O Concello de Narón, por si mesmo ou de acordo coa Academia Galega de Seguridade Pública de Galicia e outras entidades adicadas á formación, establecerá un sistema de formación que asegure a capacitación profesional do persoal do SPEIS Narón.2. Esta formación inicial será continuada por medio de cursos que incluirán unha parte de exercicios de adestramento e coordinación que formarán parte dunha formación continua que se considere oportuna para a actualización de coñecementos de todo o persoal.3. A Xefatura do Servicio, proporá ao Concello de Narón, a realización de cursos impartidos por entidades ou profesorado alleo ao Servicio.4. A formación deberá ser regrada, cualificada e continua ao longo do ano en materias que versen sobres as distintas actuacións do servicio. Esta formación poderá ser solicitada polo interesado. No caso de que, por necesidades do servicio, non se poidan conceder estes días, facilitarase en todo momento o cambio de turno para poder acudir a ditos cursos. Na actualidade esta formación é impartida pola AGASP, ENPC, concellos así como empresas privadas e sindicatos.5. O Concello de Narón deberá procurar chegar a acordos coa AGASP para a realización de cursos. Artigo 34.–Da homologación de cursos. Os cursos organizados e impartidos polo Speis Narón serán homologados polo propio Concello, a través do Departamento de Persoal, que certificará a autenticidade e contido dos mesmos. Artigo 35.–Da acreditación da formación.1. Os diplomas e certificados correspondentes aos diferentes cursos serán expedidos polo concello de Narón, unha vez comprobado o expediente facilitado polo/a xefa/a do servicio.2. Tódolos diplomas e certificados deberán expresar necesariamente; a duración do curso, datas, contido así como a asistencia ou aproveitamento obtido polo/a alumno/a. CAPÍTULO III.–ESTATUTO DO PERSOAL Artigo 36.–Dereitos. Son dereitos específicos que lle corresponden como traballadores de forma especial os seguintes: 1. Dereito a remuneración xusta e adecuada, que contemple o seu nivel de formación, adicación, risco que comporta a súa misión así como condicións específicas de: perigosidade, penosidade e dificultade técnica do posto de traballo. Terase en conta tamén a especificidade dos horarios de traballo e peculiar estrutura.2. Dereito á cualificación profesional.3. Asistir aos cursos de formación continua. Cando o curso coincida co turno de traballo dun/ha axente, previa autorización da xefatura ou mesmo a proposta da mesma, poderá permutarse o turno do/a axente afectado, con comunicación ao servicio de RRHH. 4. Dereito a vestiario e equipo adecuado ao posto de traballo que desenrolen.5. Dereito a unha adecuada promoción profesional, de acordo cos principios de obxectividade, igualdade de oportunidades, méritos e capacidade.6. Dereito a asistencia e defensa letrada, cando sexa esixida responsabilidade con motivo de actos derivados do desenrolo das súas funcións. O concello asumirá as costas procesais e indemnizacións por responsabilidade civil que procedan no seu caso.7. Dereito a unha acreditación identificativa expedida polo concello.8. Dereito o uso de balde das instalacións deportivas municipais para o mantemento do seu estado físico, nos horarios nos que poden acudir a ditas instalacións en función do seu turno e horario de traballo.9. Dereito ás prestacións sociais e da seguridade social de acordo coa súa lexislación específica. Artigo 37.–Obrigas. Son obrigas especificas que lle corresponden como traballadores/as de forma especial os seguintes: 1. Cumprir integramente a súa xornada de traballo.2. Non abandonar o servicio sen previa comunicación ao/a seu/súa superior/a inmediato/a.3. Obedecer e executar as ordes que reciban da xefatura, cumprindo diariamente as actividades que se marquen no programa de traballo de forma dilixente e solidaria.4. Intervir nos sinistros na forma máis rápida, efectiva e segura posible, actuando en perfecta coordinación cos compañeiros e baixo as ordes do/a seu/súa superior/a inmediato/a.5. Revisión e manexo dos vehículos do servicio para os que se esixira o permiso de condución correspondente no seu día.6. Procurar a súa mellor e continuada formación profesional, dentro do seu horario laboral.7. Realizar as tarefas precisas para manter as dependencias e vehículos en condicións que permitan unha adecuada convivencia, sen prexuízo das labores de limpeza a cargo de persoas alleas ao servicio que o concello destine a estes fins.8. Gardar confidencialidade da información recibida e coñecida durante o desenvolvemento do seu traballo.9. Manter, estando de servicio, as condicións correctas de uniformidade e aseo persoal, non podendo empregar o uniforme fora da execución dos servicios encomendados, salvo casos excepcionais autorizados.10. Observar, en todo momento, unha conduta de máximo decoro, tratando con esmerada educación ao cidadán.11. Non inxerir bebidas alcohólicas, consumir drogas tóxicas, estupefacientes ou sustancias psicotrópicas durante a xornada laboral.12. Informar á xefatura, de calquera incidencia relevante no servicio, reflexando fielmente os feitos acontecidos, con obxectividade para a debida comprensión dos mesmos, sempre que deba facerse por escrito.13. Rexeitar calquera tipo de contraprestación económica ou de calquera índole que puidese recibir dos cidadáns que estean afectados directamente polo desenvolvemento do seu traballo. Artigo 38.–Méritos e recompensas. Os/as membros do servicio que se distingan notablemente no cumprimento das súas funcións, recompensaranse debendo constar así nos seus expedientes persoais. Artigo 39.–Os conceptos retributivos. Os conceptos retributivos dos compoñentes do SPEIS Narón, axustaranse ao establecido na lexislación básica sobre Función Pública, así como ao establecido na Relación de Postos de Traballo do Concello de Narón. Artigo 40.–A asignación de niveis para o complemento de destino. Os niveis correspondentes ás categorías descritas no presente regulamento, equipararanse con carácter xeral aos que se establezan para postos similares na relación de postos de traballo municipal. Artigo 41.–O complemento específico.1. Concello de Narón, na súa Relación de Postos de Traballo, determinará a contía do complemento específico correspondente a todos os postos que deban ser provistos por funcionarios en situación de activo.2. No complemento específico reflexarán a valoración dos postos de traballo seguindo os criterios establecidos polo Concello Pleno a través da RPT e calquera outra circunstancia que afecte ao posto de traballo.3. No suposto de substitución dun posto de funcionario con complementos retributivos superiores ao posto do substituto, este terá dereito ao pago das diferencias das retribucións complementarias nos termos que se establezan con carácter xeral para o persoal do Concello Artigo 42.–Dereito a carreira profesional. O persoal do SPEIS, terá dereito a carreira administrativa cos efectos do acordo regulador do Concello de Narón. Artigo 43.–A segunda actividade. A segunda actividade é unha situación do persoal do SPEIS Narón e o seu obxecto é garantir unha adecuada aptitude psicofísica para o desempeño da actividade profesional e que evite situacións de risco para a seguridade e a saúde do persoal e/ou terceiras persoas, asegurando unha prestación eficaz do servicio. Concello establecerá o desempeño de tarefas propias da segunda actividade dos membros do servicio, por ter cumprida a idade establecida ou por existir unha diminución acreditada das capacidades psicofísicas que permitan un normal desenvolvemento das funcións propias do cargo, sen que implique cambio de corpo ou nivel e coas mesmas retribucións. Son causas para solicitar o pase a situación de segunda actividade son as seguintes: a) Cumprimento dunha idade determinada para cada nivel. b) Diminución das aptitudes psicofísicas para o desempeño da actividade profesional. c) Embarazo e lactancia. d) Enfermidade inhabilitante. Artigo 44.–Procedemento para pase a segunda actividade. O procedemento para a declaración desta situación pode iniciarse a instancia do interesado ou a instancias do servizo de vixiancia da saúde do Concello, en todo caso o procedemento será o establecido no Regulamento da relación de postos de traballo municipal. Artigo 45.–Destino en segunda actividade. A segunda actividade se desenvolverá noutro posto de traballo adecuado á categoría profesional que obstante o traballador/a e determinado polo concello en relación dos postos de traballo do SPEIS e calquera outro con acordo de ambas partes. Preferiblemente desenvolverá as tarefas de: 1. Participar nos traballos de prevención e formación que realice o servicio.2. Procurar o mantemento de vehículos, dependencias e material para a utilización dos axentes de emerxencias.3. Realizar Tarefas de mantemento e control medioambiental e de prevención 4. Realizar Tarefas administrativas que lle sexan encomendadas. Artigo 46.–Dereitos económicos da segunda actividade. O Concello ofrecerá aos funcionarios que pasen a dita situación, un posto co mesmo horario e no que sigan percibindo as mesmas retribucións básicas correspondentes á súa categoría, trienios e retribucións complementarias do posto de traballo que viñan desenvolvendo con anterioridade, incluídos os conceptos de xornada, de acordo coas condicións económicas establecidas no Regulamento da relación de postos de traballo municipal. Artigo 47.–Uniformidade. A plena uniformidade en tódolos membros do servicio, tanto individual coma en conxunto, pon de manifesto o grado de respecto que se ten á profesión. Ademais, o uso do uniforme configúrase como unha necesidade real e práctica, dadas as misións e servicios do SPEIS. As prendas empregadas polos membros do Servicio levarán o escudo e o anagrama e o distintivo de cada un delas. Para a correcta identificación do cargo empregaranse os seguintes galóns e distintivo por parte do persoal: A) Galóns:  Inspector/a xefa/a do SPEIS: o Galoneira de cor azul cobalto con bordo dourado. o Escudo do concello na parte superior e catro barras douradas na inferior. o Galoneira rodeada con bordo dourado.  Oficial: o Galoneira de cor azul cobalto con bordo dourado. o Escudo do concello na parte superior e tres barras douradas na inferior. o Galoneira rodeada con bordo dourado.  Sarxento: o Galoneira de cor azul cobalto con bordo branco. o Escudo do concello na parte superior e dúas barras brancas na inferior. o Galoneira rodeada con bordo branco. o  Cabo: o Galoneira de cor azul cobalto con bordo en dourado. o Escudo do concello na parte superior e unha barra en branca na inferior. o Galoneira rodeada con bordo en dourado.  Axente: o Galoneira de cor azul cobalto con bordo en branco. o Escudo do concello na parte superior sen barra. o Galoneira rodeada con bordo en branco.  Persoal auxiliar ou complementario: o Galoneira de cor azul cobalto con bordo en branco. o Escudo do concello na parte superior. o Galoneira rodeada con bordo en branco. B) Distintivos de identificación:  Inspector/a xefa/a do SPEIS: o Distintivo cor azul cobalto con bordo dourado. o Catro barras douradas.  Oficial: o Distintivo cor azul cobalto con bordo dourado. o Tres barras douradas.  Sarxento: o Distintivo cor azul cobalto con bordo branco. o Dos barras brancas. o  Cabo: o Distintivo cor azul cobalto con bordo branco. o Unha barra en branco.  Axente: o Distintivo cor azul cobalto con bordo branco.  Persoal auxiliar ou complementario. o Distintivo cor azul cobalto con bordo en branco. Os distintivos nos cascos irán situados na parte posterior. Os distintivos nas prendas superiores do uniforme deberán situarse á altura do peito dereito por enriba do anagrama. O Concello de Narón, deberá coidar que en todo momento a uniformidade e, en xeral, a equipación persoal dos compoñentes do Servicio sexa a axeitada e este en correcto estado de conservación. Artigo 48.–Uso do uniforme.1. Por norma xeral, o uso do uniforme é obrigatorio para tódolos/as membros do SPEIS Narón cando estean de servicio, prohibíndose a súa utilización noutros momentos. Sobre o uniforme poderanse portar os distintivos correspondentes autorizados polo Concello.2. Da norma anterior se exceptúa o/a Inspector/a xefa/a nos supostos que as normas de protocolo indiquen outra cousa ademais do persoal administrativo que non estará obrigado ao uso do uniforme. Artigo 49.–Protección persoal.1. Persoal do SPEIS Narón, durante o desenvolvemento das súas tarefas, deberá dispoñer dunha protección eficaz que garanta a súa seguridade e saúde laboral.2. Debido ao alto risco das actuacións do SPEIS Narón, todo o persoal queda na obriga de empregar correctamente as prendas de protección persoal que se lle faciliten para previr accidentes, e coidar do seu perfecto estado de conservación. Artigo 50.–Seguridade e saúde no centro de traballo.1. Os/as traballadores/as do Servicio veñen obrigados a observar estritamente tódalas medidas de seguridade e saúde laboral que se adopten con carácter xeral e específico no centro ou posto de traballo.2. Así mesmo, teñen o deber de cooperar na prevención dos riscos profesionais e manter a máxima hixiene no traballo, cumprindo coas instrucións e ordes sobre estas materias, coa obriga de: 3. Dar conta inmediatamente ó responsable da unidade ou directamente o/a responsable de Seguridade e Saúde Laboral das avarías e deficiencias que poidan supoñer riscos ou ocasionar perigo no centro de traballo.4. Coidar e manter a súa hixiene persoal, para evitar enfermidades contaxiosas ou molestias ós compañeiros.5. Someterse voluntariamente a recoñecementos médicos e a vacinacións ou inmunizacións ordenadas polas autoridades sanitarias ou polo Comité de Seguridade e Saúde Laboral. Artigo 51.–Actividades tóxicas, penosas ou perigosas. As tarefas que leve a cabo o persoal do SPEIS Narón, consideraranse tóxicas, penosas ou perigosas, segundo o establecido no presente artigo, aínda cando a execución de tales actividades sexa inherente ao estrito cumprimento das obrigas laborais dos propios empregados públicos.1. Consideraranse actividades tóxicas todas aquelas tarefas que supoñan unha exposición a calquera substancia que teña a consideración de tóxica ou nociva para a saúde, como exposicións a fumes, gases, choiva, frío, intemperie, pos en suspensión e outras. 2. Consideraranse actividades penosas as tarefas que se executen en situación de exposición a ruídos, vibracións, así como aquelas outras que como consecuencia da exposición ás mesmas, poidan chegar a producir risco para a integridade física ou a saúde, como o traballo en posturas incómodas ou forzadas, levantamento continuo de pesos, movementos continuados que supoñan esforzo físico e tarefas executadas en frecuente exposición ás inclemencias meteorolóxicas ou ambientais.3. Consideraranse actividades perigosas as susceptibles de producir lesión física, tales como as que impliquen manipulación, expenderías ou almacenamento de produtos con risco de producir explosión, inflamación, radiación ou semellantes, ou o manexo de máquinas, vehículos ou ferramentas de traballo que poidan poñer en perigo a integridade física dos traballadores, así como as tarefas que frecuentemente se desenvolvan en situacións de conflitividade ou de inseguridade. En calquera caso, procurarase resolver mediante a implantación das necesarias medidas de seguridade e saúde laboral as condicións de toxicidade, penosidade ou perigosidade. Artigo 52.–Infraestrutura básica para a prestación do servicio. O Concello de Narón, deberá contar coa estrutura básica indispensable para a prestación do servicio dentro dos estándares mínimos, garantindo un servicio mínimo de persoal de intervención que sexa de 3 persoas por quenda. Artigo 53.–Réxime disciplinario. O réxime disciplinario dos membros do SPEIS será o mesmo que o establecido para o restante persoal da Administración Local e o recollido no estatuto básico do empregado público e demais normas específicas vixentes aplicables. Disposición transitoria.–Categorías de funcionarios A presente clasificación terá efectos en tanto non se regulen as escalas e categorías específicas por parte da Comunidade Autónoma ou da Administración xeral do Estado momento no que se procederá a adopción das medidas necesarias para o axustar a clasificación incorporada neste regulamento a normativa vixente. Disposición adicional primeira.–Integración normativa Nos aspectos non previstos neste regulamento será de aplicación a normativa estatal e autonómica de servicios de emerxencias, protección civil, prevención e extinción de incendios e salvamento. Disposición adicional segunda.–Xestión indirecta Aquelas competencias que non impliquen exercicio de autoridade inherente aos poderes públicos, poderán ser prestadas en réxime de xestión indirecta, previa a correspondente licitación. Disposición derrogatoria única.–Derrogación normativa Queda derrogado o Regulamento do servicio de emerxencias, protección civil, extinción de incendios e salvamento do Concello de Narón aprobado polo Concello Pleno do 26 de xullo de 2012 (BOP da Coruña n.º 178, do 18 de setembro de 2012). Disposición final Este Regulamento entrará en vigor logo de que se publique o seu texto íntegro no Boletín Oficial da Provincia e transcorra o prazo de quince días a que se refiren os artigos 70.2 e 65.2 da lei 7/1985, do 2 de Abril, Reguladora das Bases de Réxime Local. Narón, 2 de agosto de 2018. A ALCALDESA-PRESIDENTA Marian Ferreiro Díaz